अवैध पटाखा फैक्ट्री में तीसरे धमाके को लेकर कहा- यहां यूक्रेन से ज्यादा ब्लास्ट होते हैं
West Bengal Firecrackers Unit Blast Suvendu Adhikari Slams Mamata Government| पश्चिम बंगाल के भाजपा नेता शुभेंदु अधिकारी ने सोमवार को कहा कि बंगाल के हालात यूक्रेन से बदतर हैं।
पश्चिम बंगाल के भाजपा नेता शुभेंदु अधिकारी ने सोमवार को कहा कि बंगाल के हालात यूक्रेन से बदतर हैं। उन्होंने कहा कि यूक्रेन में यहां से कम धमाके होते हैं। अब तो वहां भी हालात शांतिपूर्ण हो रहे हैं, लेकिन बंगाल में धमाके नहीं रुक रहे हैं। राज्य में पटाखों की अवैध यूनिट में सात दिन में हुए तीसरे ब्लास्ट के बाद उन्होंने यह बयान दिया।
उन्होंने 26 मई को सुप्रीम कोर्ट में होने वाली अभिषेक बनर्जी की याचिका की सुनवाई को लेकर कहा कि कानून सभी के लिए एक है, फिर CBI और ED ने शारदा चिटफंड स्कैम में ममता बनर्जी और कोयला और गाय की तस्करी के मामले में उनके भतीजे अभिषेक बनर्जी को जांच के दायरे से बाहर क्यों रखा है।
सात दिन में पटाखों की फैक्ट्री में तीसरा ब्लास्ट
पश्चिम बंगाल में सात दिन के पटाखों की एक अवैध यूनिट में तीसरा ब्लास्ट है। सोमवार को हुआ ब्लास्ट बीरभूमि जिले में तृणमूल कांग्रेस नेता के घर हुआ। इसमें किसी की जान नहीं गई। इससे पहले रविवार को साउथ 24 परगना में हुए ब्लास्ट में 3 लोगों के परिवार की मौत हो गई। सबसे पहले ब्लास्ट पूर्व मेदिनीपुर में अवैध पटाखा फैक्ट्री में 16 मई को हुआ था। इसमें 12 लोगों की जान गई थी।
कानून मंत्री बोले- बंगाल में कानून व्यवस्था बिल्कुल अच्छी नहीं
कानून मंत्री अर्जुन राम मेघवाल सोमवार को बंगाल के दौरे पर थे। पटाखा फैक्ट्रियों में ब्लास्ट की खबरों को लेकर उन्होंने कहा, 'मुझे लगता है बंगाल में कानून व्यवस्था बिल्कुल ठीक नहीं है। हालांकि, मैं पहले इस बारे में सर्वे करूंगा, उसके बाद इसे लेकर कुछ कह पाऊंगा।'
बंगाल में भाजपा के चुनावी अभियान को लीड करेंगे सुवेंदु 
पश्चिम बंगाल में भाजपा चुनावी मोड में आ गई है। इस साल पंचायत चुनाव के बाद अगले साल होने वाले लोकसभा चुनाव की तैयारियां शुरू हो गई हैं। इसके लिए भाजपा ने 9 साल में केंद्र में प्रधानमंत्री मोदी की उपलब्धियां गिनाने और दुर्गा पूजा आयोजित करने की रणनीति बनाई है।
बंगाल में चुनावी जमीन तैयार करने की सारी जिम्मेदारी विधानसभा में विपक्ष के नेता शुभेंदु अधिकारी को दी गई है। शुभेंदु विधानसभा चुनाव के ठीक पहले ममता बनर्जी की TMC छोड़कर भाजपा में शामिल हुए थे। उन्होंने विधानसभा चुनाव में नंदीग्राम में ममता बनर्जी को हराया था। पूरी खबर यहां पढ़ें...